Fredag aften fik den nordjyske erhvervsmand Peter Veggerby Pedersen stjålet sin Audi. Bilen ønsker han desperat at få tilbage, og derfor er han parat til at betale en dusør for at få den at se igen. Faktisk sætter han 50.000 kroner på højkant til den, der kan bringe bilen tilbage i hel og god stand. Han fortæller til TV2/Nord, at bilen blev stjålet uden for en ejendom på Rapsmarken 2 i Løgstør. Sidste uge var der flere gange indbrud i huset, og ved et af indbruddene har tyve ifølge Peter Veggerby taget nøgler til Audien, som altså forsvandt fredag. Der er tale om en sort Audi A8 fra 2011, og Peter Veggerby vurderer, at bilens værdi i dag ligger på omkring 500.000 kroner uden afgift. Tyveriet er meldt til Nordjyllands Politi, og har man oplysninger om bilen, kan de gives til politiet på telefon 114.
Peter Veggerby Pedersen, der ejer adskillige ejendomme i Nordjylland griber til lommerne i håbet om at få sin bil tilbage.